  Виталий Пронин «Калык фронтысь» азьветлӥсьёс, Россилэн нуналэзлы сӥзьыса, Шаркан ёросысь Мувыр-Вишур муниципал кылдытэтын улӥсьёслы кузьым лэсьтӥзы - библиотекаязы удмурт книгаос кузьмазы, спорт площадказэс буяны юрттӥзы. «Калык фронт» огазеяськон Шаркан ёросысь Мувыр-Вишур библиотекалы удмурт книгаос вайиз.«Калык фронтысь» адямиосты муниципал кылдытэтлэн йырыз Елена Широбокова улэм-вылэменызы тодматӥз. Шуиз, 2001-тӥ арысен гуртъёсысь старостаос котькуд хозяйстволэсь арлы быдэ быдэн 1 сюрс манетэн бичало. Озьы быдэс муниципал кылдытэтын улӥсьёслэсь 300 сюрс манетлэсь ятыр люкаське. Гурт кенешъёсазы адямиос асьсэос верало, кытчы со коньдон мыноз. Нош гурт старостаос котькуд быдтэм манет понна кыл куто. Люкам коньдон мынэ борщевикен нюръяськонлы, сюресъёсты кышъянлы, ульчаосты югдытонлы, ошмес котыръёсты тупатъянлы. Та муниципал кылдытэтлэн начар бюджетэз борды туж умой юрттэт луэ. Гурт калык но лэсьтэм ужез дунъя, сюресъёсты чаклагес, жалягес, угось ваньмыз со ас кисыысьтыз поттэм коньдонэн лэсьтэмын. Котькуд бичам 1 сюрс манетлы элькунмы софинансирование чотын 2 сюрс манет сётысал ке, кыӵе бадӟым юрттэт луысал гуртоослы, ӵектонзэ вераз Е. Широбокова.Та ӟеч кичӧлтонзэс «Калык фронтысь» ёзчи Алексей Серебренников Удмуртилэн Тӧроезлэсь ужзэ быдэсъясь Александр Бречалов дорозь вуттӥз. Тӧро ӵектонзэс умоен лыдъяз но Энергетикая, ЖКХ-я но тарифъёсты кун ласянь радъянъя министерстволы та выллем кичӧлтонъёсты улонэ пыӵатон вылысь проект малпаны куриз.Гуртоос озьы ик туж кулэясько анай кылын книгаослы, нош соос библиотекае ичи но шер вуо. Мувыр-вишуръёслы удмурт книгаос висъяз «Удмуртия» издательство.«Калык фронтлэн» ёзчиосыз Шегъян Тылоын чаклазы, кызьы мынэ спорт площадкаез лэсьтон, но со котырысь кенерез буяны юрттӥзы. Вуоно гужем та гуртын ёросысь гурт шудонъёссы ортчозы. Соослы шуыса школа вӧзын спорт площадка ӝутӥське. Ваньмыз лэсьтӥське гуртъёсын ужась предприятиослэн юрттэмзыя но гурт калыклэн кужыменыз. Бадӟым уж нуэ Мувыр-Вишур муниципал кылдытэт но, со туэ «Устоез муниципал кылдытэт» элькун конкурсын площадкаез югдытонлы 70 сюрс манет утӥз.Ангелина Снигирёва   